อเบอร์ดีนห่วงการเมือง
ปัจจัยลบกระทบตลาดหุ้นไทย ‘เชียร์ตลาดเกิดใหม่’ยังแจ๋ว
9 ก.พ. 2555

ปัจจัยลบกระทบตลาดหุ้นไทย ‘เชียร์ตลาดเกิดใหม่’ยังแจ๋ว
อเบอร์ดีนมองต่างชาติมีโอกาสซื้อหุ้นตลาดเกิดใหม่ได้อีก ราคายังจูงใจ “หุ้นไทย” ยังไปได้ การเมืองปัจจัยเสี่ยงสุด
นายอดิเทพ วรรณพฤกษ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า แนวโน้มตลาดหุ้นกลุ่มประเทศเกิดใหม่ยังน่าสนใจ เนื่องจากเศรษฐกิจแข็งแกร่ง ปัญหาเงินเฟ้อเริ่มลดลงและดอกเบี้ยนโยบายยังปรับลงได้อีก หากเศรษฐกิจโลกยังชะลอ ซึ่งกลุ่มประเทศเกิดใหม่ยังคล่องตัวในการปรับนโยบายทางการเงินและการ คลังเพื่อกระตุ้นเศรษฐกิจได้
สำหรับประเทศจีนมองว่าเศรษฐกิจจะชะลอตัวลงอย่างค่อยเป็นค่อยไป
นายอดิเทพ กล่าวว่า ปัจจุบันราคาหุ้นกลุ่มตลาดเกิดใหม่ยังถูก ปีที่ผ่านมาลดลงไปมาก โดยมีเพียงหุ้นไทยที่ทรงตัว โดยปีที่ผ่านมาเงินทุนต่างชาติไหลออกจากตลาดหุ้นเกิดใหม่ประมาณ 4 หมื่นล้านเหรียญสหรัฐ เพราะกังวลปัญหาเศรษฐกิจและเงินเฟ้อที่สูงขึ้นต่อเนื่อง แต่จากข้อมูลพบว่าปีไหนที่มีเงินไหลออกมากๆ ในปีถัดไปจะมีเงินกลับเข้ามาลงทุนหากไม่มีปัจจัยรุนแรงเกิดขึ้น
อย่างไรก็ตาม ปัจจุบันเริ่มเห็นเม็ดเงินต่างชาติไหลกลับเข้าตลาดหุ้นเกิดใหม่และไทยแล้ว โดยเห็นได้จากกองทุนเปิดอเบอร์ดีน โกลบอล อีเมอร์จิ้ง โกรท ฟันด์ (ABGEM) ซึ่งลงทุนในหุ้นตลาดเกิดใหม่ผ่านกองทุนหลัก คือ กองทุนรวมอเบอร์ดีน โกลบอลอีเมอร์จิ้ง มาร์เก็ตส์ เอคควิตี้ ฟันด์ ตั้งแต่ต้นปีถึงสิ้นเดือน ม.ค. 2555 ผลตอบแทน 9%
สำหรับตลาดหุ้นไทยปรับตัวขึ้นมาระดับหนึ่งแล้ว แต่ยังมีแนวโน้มที่ดีและคาดว่าในครึ่งแรกของปีนี้ เศรษฐกิจจะเติบโตสูงหลังจากซ่อมแซมและลงทุนหลังน้ำท่วม โดยอเบอร์ดีนยังเน้นลงทุนหุ้นที่เกี่ยวข้องกับการบริโภคภายในประเทศ
นายอดิเทพ กล่าวว่า ปัญหาการเมืองในประเทศเป็นสิ่งที่นักลงทุนต่างชาติมองว่าเป็นความเสี่ยงสูงสุดในไทยมากกว่าเรื่องของน้ำท่วม โดยมองว่ารัฐบาลต้องเข้ามารับประกันน้ำท่วมเพื่อสร้างความเชื่อมั่น รวมถึงมาตรการแก้ไขน้ำท่วมและงบที่จะก่อสร้างโครงการสาธารณูปโภคที่ต่างชาติรอดู ส่วนปัญหาหนี้ยุโรปยังเป็นความเสี่ยงที่ต้องติดตาม